“อองซาน ซูจี” เตรียมเยือนไทยอย่างเป็นทางการ 23-25 มิ.ย. นี้
"อองซาน ซูจี" เตรียมเยือนไทยอย่างเป็นทางการ 23-25 มิ.ย. นี้
20 มิ.ย. 2559

รัฐบาลเมียนมาออกแถลงการณ์ว่า นางอองซาน ซูจี ที่ปรึกษาแห่งรัฐ และรัฐมนตรีกระทรวงต่างประเทศเมียนมาจะเดินทางเยือนประเทศไทยอย่างเป็นทางการเร็ว ๆ นี้  
ทั้งนี้ นางซูจีมีกำหนดเยือนประเทศไทยตามคำเชิญของพล.อ.ประยุทธ์ จันทร์โอชา นายกรัฐมนตรีไทย ระหว่างวันที่ 23-25 มิ.ย. นี้
แผนการเดินทางดังกล่าวของนางซูจีกำหนดขึ้นมากว่า 1 เดือนแล้ว หลังจากนายดอน ปรมัตถ์วินัย รัฐมนตรีว่าการกระทรวงการต่างประเทศ เดินทางเยือนกรุงเนปิดอว์เมื่อวันที่ 8-9 พ.ค. ที่ผ่านมา ในระหว่างที่ทั้ง 2 ประเทศให้คำมั่นว่า จะส่งเสริมความสัมพันธ์ระดับทวิภาคี รวมถึงความร่วมมือทางเศรษฐกิจในทุกภาคส่วน 
โดยนายดอนและนางซูจีได้หารือในประเด็นแรงงานข้ามชาติเมียนมาในประเทศไทย การพัฒนาเขตเศรษฐกิจพิเศษทวาย และความร่วมมือในการพัฒนาพื้นที่ชายแดนด้วย ขณะนี้ มีแรงงานข้ามชาติเมียนมาที่ขึ้นทะเบียนอยู่ในประเทศไทยจำนวน 1.59 ล้านคน
นางซูจีในฐานะผู้นำฝ่ายค้านและสมาชิกรัฐสภาเคยเดินทางเยือนไทยและเข้าร่วมการประชุมเศรษฐกิจโลกแห่งภูมิภาคเอเซียตะวันออกซึ่งจัดขึ้นที่กรุงเทพฯเมื่อวันที่ 22 พ.ค. 2555 เป็นครั้งแรก หลังจากที่ได้รับเลือกให้เป็นตัวแทนของสภาผู้แทนราษฎรในเดือนเม.ย. 2555 โดยการเลือกตั้ง 